b'\n_START_ARTICLE_\nZa staro pravdo\n_START_SECTION_\nPrva slika\n_START_PARAGRAPH_\nDogajanje je postavljeno v leto 1573. V gostilni\xc2\xa0\xc2\xbbPod Lipo\xc2\xab\xc2\xa0te\xc4\x8de pogovor o dajatvah, ki so se letos pove\xc4\x8dale. Tr\xc5\xbeani ugibajo, \xc4\x8de bo morda tudi v na\xc5\xa1ih krajih vzkipelo kakor na Hrva\xc5\xa1kem, kjer se kmetje pod vodstvom Ilije Gregori\xc4\x8da upirajo gospodi. V gostilno nenadoma vstopi Marko s Polane z obvezano glavo. Na grad je namre\xc4\x8d peljal desetino, oskrbnik Moloprau ga je ozmerjal, \xc4\x8de\xc5\xa1 da je prinesel premalo, hlapci pa so ga pretepli. Tinka sporo\xc4\x8di, da Moloprau z \xc5\xbeupanom in ob\xc4\x8dinskimi mo\xc5\xbemi prihaja v gostilno. Martinek hitro skrije Marka v stransko \xc4\x8dumnato. Moloprau pride zaradi vinogradske pravice, gradu bo treba ve\xc4\x8d oddati in prav on bo dolo\xc4\x8dil, koliko ve\xc4\x8d. Martinek se upre, \xc5\xbeupan in tr\xc5\xbeani ga pri tem podprejo ter oskrbnika porinejo skozi vrata. Dru\xc5\xa1\xc4\x8dini se pridru\xc5\xbei \xc5\xa1e Zeleni Jurij, ki kmetom obljubi boj za pravico.\n_START_SECTION_\nDruga slika\n_START_PARAGRAPH_\nSel iz Jurklo\xc5\xa1tra Urbani\xc4\x8du in Molopravu na grad prinese novice o okoli\xc5\xa1kih puntarskih homatijah. Urbani\xc4\x8d zatrjuje, da bosta z oskrbnikom ugnala planinske kmete. Ker prisednika s trga ni na grad, \xc5\xbeeli Urbani\xc4\x8d sam soditi jetnikoma Hru\xc5\xa1ovarju in Pavlincu za domnevno izogibanje tlaki. Ravno takrat pa pridejo na grad kmetje in podijo grajske posle. Zeleni Jurij re\xc5\xa1i jetnika in napove upor.\n_START_SECTION_\nTretja slika\n_START_PARAGRAPH_\nKmetje in tr\xc5\xbeani, zaviti v temne pla\xc5\xa1\xc4\x8de, se ob polno\xc4\x8di na bo\xc5\xbei\xc4\x8dni ve\xc4\x8der zberejo pred lovsko hi\xc5\xa1o. Pride tudi Ilija Gregori\xc4\x8d s Hrvati v narodni no\xc5\xa1i in nagovori zbrane. Kmetje pripovedujejo, kaj vse so morali pretrpeti zaradi gospode. Vsi skupaj prise\xc5\xbeejo zvestobo puntarskemu gibanju. \xc5\xbdupan Ravbar postane poveljnik Planin\xc4\x8danov. Shod na skrivaj opazuje Cenek.\n_START_SECTION_\n\xc4\x8cetrta slika\n_START_PARAGRAPH_\nOb sve\xc4\x8dnici se sredi planinskega trga Urbani\xc4\x8d in Moloprau pogovarjata o nevarnosti, ki preti gradu. Pridru\xc5\xbei se jima Cenek, ki za gospodo vohuni za kmeti. Skupaj odidejo na grad, da se pripravijo proti naskoku. Na trg prihajajo prazni\xc4\x8dno oble\xc4\x8dene \xc5\xbeenske. Pridru\xc5\xbeijo se jim uporniki z novico, da so zmagali povsod, kjer so bili; na Lisci, v Jurklo\xc5\xa1tru, v Sevnici, v Loki. Zmagi nazdravijo v gostilni. Jurij kar ne more verjeti, kako so kmetje ropali in razbijali po gradovih. Misli si, da so \xc5\xa1e huj\xc5\xa1i od Turka. Luka poka\xc5\xbee krasen diadem s tremi zvezdami, ki ga je ukradel iz grobnice. Jurij ugotovi, da je na kamnu celjski grb, diadem pa je pripadal celjski grofici Veroniki Deseni\xc5\xa1ki. K njemu pristopi Marinka, primeta se za roke. Cenek kmetom izda, da prihajajo Turki. Ilija pozove k boju proti Turkom, Hrvatje in Kranjci poberejo oro\xc5\xbeje in stopijo v vrsto, Planin\xc4\x8dani se obotavljajo. Jurij jih \xc5\xa1e enkrat nagovori in se poslovi od Marinke. Sledita mu le Marko in Martinek, drugi ostanejo na trgu. Zasli\xc5\xa1ijo se streli Turkov. Tr\xc5\xbeani ne vedo, kam naj se skrijejo. Edino zato\xc4\x8di\xc5\xa1\xc4\x8de vidijo v gradu, zato se odlo\xc4\x8dijo, da se bodo spokorili gospodi. Uperijo se proti Ravbarju, ga zve\xc5\xbeejo in tirajo proti gradu. Na trg pridejo grajski hlapci, na\xc5\xa1emljeni v Turke. Nor\xc4\x8dujejo se iz kmetov, ker so jim nasedli. Cenek od gospode za vohunjenje pri\xc4\x8dakuje pla\xc4\x8dilo, Moloprau pa zanj odredi smrt. Moloprau Obrezi po\xc5\xa1lje obvestilo o kon\xc4\x8danem kme\xc4\x8dkem uporu in ukani. Sel iz Kr\xc5\xa1kega sporo\xc4\x8di, da je bila kme\xc4\x8dka vojska pri Mokricah in Kr\xc5\xa1kem popolnoma pora\xc5\xbeena.\n_START_SECTION_\nPeta slika\n_START_PARAGRAPH_\nNa bojnem polju pri Sv. Petru Jurij ustreljen oble\xc5\xbei na tleh. Dva starca ga prepoznata kot Zelenega Jurija in ga na njegovi zastavi odneseta kakor na plahti. Kmetje be\xc5\xbeijo. Marka odvedejo vojaki.\n_START_SECTION_\n\xc5\xa0esta slika\n_START_PARAGRAPH_\nNa velikono\xc4\x8dno sobotno popoldne Marjeta in Marinka iz hi\xc5\xa1e privedeta bolnega Jurija, ki vpra\xc5\xa1uje, kaj se je zgodilo od poraza pri Sv. Petru. Vodje so padli, tudi Marinkin o\xc4\x8de Marko, Ravbar je v je\xc4\x8di, Ilija se menda skriva v Hrva\xc5\xa1kem Zagorju, ujetnike so odpeljali v Gradec. Tr\xc5\xbeani so se spokorili. Jurij si \xc5\xbeeli ponoven boj za staro pravdo. Moloprau pride z novico, da je Jurij obsojen na smrt, kmetija se zapleni in postane grajska last. Jurij se upira in zaradi slabega zdravja mrtev omahne.'